รมต.น้ำ #จิราพรสินธุไพร เปิดปีใหม่ลาหู่นานาชาติ 
ยัน รัฐบาลให้ความสำคัญกลุ่มชาติพันธุ์ 
คุ้มครองสิทธิเสรีภาพเท่าเทียม

เมื่อวันที่ 18 มกราคม ที่ศูนย์ประชุมและแสดงสินค้านานาชาติ GMS จ.เชียงราย น.ส.จิราพร สินธุไพร รัฐมนตรีประจำสำนักนายกรัฐมนตรี เป็นประธานในพิธีเปิดงานสืบสานศิลปวัฒนธรรมประเพณีปีใหม่ลาหู่นานาชาติ ครั้งที่ 2 โดยมี นายนรศักดิ์ สุขสมบูรณ์ รองผู้ว่าฯเชียงราย นายวุฒิพงษ์ สวรรค์โชติ นายกสมาคมลาหู่นานาชาติ คณะผู้บริหารสมาคมลาหู่นานาชาติ หัวหน้าส่วนราชการและพี่น้องกลุ่มชาติพันธุ์ลาหู่จากทั้ง 7 ประเทศ เมียนมา ลาว เวียดนาม จีน ออสเตรเลีย และสหรัฐอเมริกา และไทย ร่วมงาน โดยงานสืบสานศิลปวัฒนธรรมประเพณีปีใหม่ลาหู่นานาชาติ จัดขึ้นเพื่อเฉลิมฉลองและอนุรักษ์ศิลปวัฒนธรรมอันทรงคุณค่าของชาติพันธุ์ลาหู่ สะท้อนให้เห็นถึงความตั้งใจอันแน่วแน่ในการรักษาและส่งต่อมรดกทางวัฒนธรรมให้กับคนรุ่นหลัง โดยในพิธีมีกิจกรรมของชาวลาหู่ที่หาชมได้ยาก เช่น การเดินขบวนพาเหรดพี่น้องชาติพันธุ์ลาหู่ พิธีรดน้ำดำหัว ชุดการแสดง การเต้นรำแบบชนเผ่าลาหู่ การสาธิตวิถีชีวิตของชาวลาหู่ การสาธิตกีฬาพื้นบ้าน รวมถึงการแสดงคอนเสิร์ตนานาชาติ

น.ส.จิราพร กล่าวว่า รัฐบาล น.ส.แพทองธาร ชินวัตร นายกรัฐมนตรี ให้ความสำคัญอย่างยิ่งกับพี่น้องกลุ่มชาติพันธุ์ทุกกลุ่มอย่างเสมอภาค จึงมีนโยบายคุ้มครองสิทธิและส่งเสริมวิถีชีวิตกลุ่มชาติพันธุ์ ถือเป็นนโยบายสำคัญ โดยที่ประชุมคณะรัฐมนตรีเมื่อวันที่ 29 ตุลาคม 2567 เห็นชอบหลักเกณฑ์เร่งรัดการแก้ไขปัญหาสัญชาติและสถานะบุคคลให้แก่บุคคลที่อพยพเข้ามาอยู่ในราชอาณาจักรเป็นเวลานาน และกลุ่มบุตรที่เกิดในราชอาณาจักร ให้กับบุคคล 4 กลุ่ม รวมจำนวน 483,626 คน ให้ได้รับสถานะคนต่างด้าวเข้าเมืองโดยชอบด้วยกฎหมาย ใบสำคัญถิ่นที่อยู่ถาวร หรือสัญชาติไทย ส่งผลให้การแก้ปัญหาเรื่องสัญชาติดำเนินการได้อย่างรวดเร็วมากยิ่งขึ้น

นอกจากนี้ รัฐบาลได้ผลักดันให้มีกฎหมายคุ้มครองและส่งเสริมวิถีชีวิตกลุ่มชาติพันธุ์ โดยปัจจุบัน ร่าง พ.ร.บ.คุ้มครองและส่งเสริมวิถีชีวิตกลุ่มชาติพันธุ์ (ร่าง พ.ร.บ.ชาติพันธุ์) อยู่ในการพิจารณาของสภาผู้แทนราษฎร หากกฎหมายแล้วเสร็จจะเป็นก้าวสำคัญที่ทำให้พี่น้องกลุ่มชาติพันธุ์ได้รับการคุ้มครองให้เข้าถึงสิทธิอย่างเสมอภาค และยังได้ส่งเสริมศักยภาพของพี่น้องกลุ่มชาติพันธุ์ให้นำ ทุนทางวัฒนธรรม มาต่อยอดเป็น Soft Power เพื่อพัฒนาเศรษฐกิจ สร้างงาน สร้างรายได้ ทำให้พี่น้องกลุ่มชาติพันธุ์สามารถพึ่งพาตนเองได้อย่างมีศักดิ์ศรีและมีคุณภาพชีวิตที่ดี

#วันนี้เพื่อไทยทำอะไร
#จิราพรสินธุไพร